ক্যারম খেলা নিয়ে বচসা। তার জেরেই সঙ্গীকে খুনের অভিযোগ কিশোরের বিরুদ্ধে। মর্মান্তিক এই ঘটনাটি ঘটেছে বাঁকুড়ার সদর থানার কেঠারডাঙ্গা এলাকার। এই ঘটনায় স্থানীয় এক দোকানদারের বিরুদ্ধেও ষড়যন্ত্রের অভিযোগ উঠছে। 
মৃত ওই কিশোরের নাম হায়দার আলি খাঁ (১৪)। অভিযুক্ত কিশোর-সহ মোট তিনজনকে গ্রেফতার করেছে পুলিশ। তাদের মধ্যে রয়েছে গুল মহম্মদ খাঁ নামে এক দোকানদার। স্থানীয় মানুষ ও মৃত কিশোরের পরিবারের অভিযোগ, অন্যান্য দিনের মতো মঙ্গলবার দুপুরেও গুল মহম্মদের দোকানে ক্যারম খেলার আসর বসে। খেলা চলাকালীন বচসায় জড়িয়ে পড়ে এলাকার দুই কিশোর।

এই বিষয়ে অন্যান্য খবর

এই দেবতার পুজো করলেই নাকি চাকরি, সুফল পেলেন বাঁকুড়ার বেকাররা


এলাকাবাসীর অভিযোগ, ওই দোকানদার টাকার বিনিময়ে নিজের দোকানেই ক্যারম খেলার আসর বসাত। ক্যারম খেলার নামে সেখানে চলত জুয়ার আসর। মঙ্গলবারও খেলা চলার মধ্যেই মৃত হায়দারের সঙ্গে এক কিশোরের প্রথমে বচসা বাঁধে, যা গড়ায় হাতাহাতিতে। 
অভিযোগ, সেই রাগ থেকেই পরে হায়দারকে পাথর দিয়ে বেপরোয়া আঘাত করে তারই সঙ্গী এক কিশোর। গুরুতর জখম হায়দারকে বাঁকুড়া মেডিক্যাল কলেজ হাসপাতালে নিয়ে গেলে সেখানেই মৃত্যু হয় তার। এর পরেই  অভিযুক্ত কিশোর ও দোকানদারের বিরুদ্ধে বাঁকুড়া সদর থানায় অভিযোগ দায়ের করে মৃত কিশোরের পরিবার। 
মূল অভিযুক্ত কিশোর প্রথমে পালিয়ে গেলেও পরে তাকে এবং তার দাদাকে গ্রেফতার করেছে পুলিশ। ধৃতদের কঠোর শাস্তির দাবি করেছে মৃত কিশোরের পরিবার।